Andecha Astur presentase a les elleiciones estatales de la man d’Agora Repúbliques
#000001
La formación política asturiana preséntase tamién a les elleiciones europees cola coallición que representa a les naciones ensin estáu dientro’l reinu d’España, xunto con ERC, EHBildu, BNG, Puyalón y Ahora Canarias
#000002
“La de nueso ye una candidatura de llucha poles llibertaes, contra’l facismu y polos drechos sociales, la única opción, de fechu, que tien a Asturies comu marcu de referencia y que defenderá los drechos del Pueblu Asturianu” declaró Llucía Fernández Marqués, candidata por Andecha Astur a la presidencia estatal. Arturu Xosé Bermeyu,cabezaleru na llista al Senáu, remarcó que “namás dende’l Soberanismu sedremos quien a finar cola monarquía española”.
#000003
La collaboración cola coallición tien el so precedente nos caberos comicios europeos, cuando la participación d’Andecha Astur en comuña con “Los Pueblos Deciden” (precursora d’Agora Repúbliques) permitió llevar, tanto al parlamentu européu comu al congresu español, abondes cuestiones referentes a Asturies -fondos mineros, contaminación, llingua...- qu’otros partíos con representación direuta nun quisieron abordar.
#000004
“La participación nestes elleiciones estatales del 28 d’abril n’Agora Repúbliques con otres fuercies soberanistes permite ufiertar una alternativa política con posibilidaes riales de condicionar de forma efeutiva la política a nivel d’Estáu y avanzar nel procesu d’esaniciu de la monarquía española y l’aniciu d’un procesu costituyente de Repúbliques de drechos y llibertaes presonales y colleutives”.
#000005
Pa poder presentase, en cumplimientu de lo dimpuesto na postrer reforma de la llei elleutoral, Andecha Astur tendrá de recoyer nun plazu de 20 díes -magar el 4 de marzu- la robla de más de mil presones censaes n’Asturies, qu’amuesen ensin calter vinculante la “conformidá con qu’Andecha pueda presentase a les elleiciones”, requisitu que’l partíu cuenta superar ensin problema, pero que considera “una torga antidemocrática dafechu cola que l’Estáu pretende llimitar la participación de formaciones polítiques minoritaries”.
#000006
Empreses y profesionales pol Asturianu
#000016